**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 17.04.2022, ora 08.00 – 18.04.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 18.04.2022, ora 07.00**

**RÂURI**

**Debitele au fost în general în creștere** datorită precipitațiilor lichide prognozate, cedării apei din stratul de zăpadă și propagării, exceptând râurile din bazinele hidrografice: Vişeu, Iza, Tur, Someş, Crasna, Barcău, Crişuri, Bega, Timiş, Bârzava, Caraş, Nera, Cerna şi bazinul mijlociu şi inferior al Mureşului unde au fost în scădere.

Debitele se situează la valori sub mediile multianuale lunare, cu coeficienţi moduli cuprinşi între 30 – 80%, mai mari (în jurul și peste normalele lunare) pe râurile din bazinele hidrografice Vișeu, Someşul Mare şi Crasna și mai mici (sub 30% din normalele lunare) pe râurile din bazinele hidrografice: Vedea, Rm. Sărat, Bârlad și pe afluenții Prutului.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în creştere** datorită precipitațiilor lichide prognozate, cedării apei din stratul de zăpadă și propagării exceptând râurile din bazinele: Vişeu, Iza, Tur, Someş, Crasna, Barcău, Crişuri, Bega, Timiş, Bârzava, Caraş, Nera, Cerna şi inferior al Mureşului unde vor fi în scădere.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 17-18.04.2022 **a fost în scădere, având valoarea de 5800 m3/s**, sub media multianuală a lunii **aprilie (7900 m3/s).**

În aval de Porţile de Fier debitele au fost în scădere pe sectorul Gruia-Zimnicea și în creștere pe sectorul Giurgiu-Tulcea.

**Debitul la intrarea în ţară** (secţiunea Baziaş) **va fi** **în scădere (5700 m3/s).**

În aval de Porțile de Fier debitele vor fi în scădere pe sectorul Gruia-Giurgiu şi în creştere pe sectorul Oltenița-Tulcea.

**Alimentări cu apă**

**A.B.A. Prut-Bârlad**

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**Judeţul Iași:**

Se aplică situaţia de restricţii în alimentarea cu apă pentru piscicultură la folosinţele:

\* S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei I de aplicare a restricţiilor.

**2.** **Situaţia meteorologică în intervalul 17.04.2022, ora 08.00 –18.04.2022, ora 06.00**

**Este în vigoare până pe data de 18.04.2022, la ora 10:00, informarea meteorologică nr. 34, pentru întreg teritoriul țării, vizând intensificări ale vântului cu rafale de 45-55 km/h, izolat peste 60 km/h, ploi și vreme deosebit de rece în toate regiunile (pe arii restrânse, în sudul și sud-estul țării, se vor acumula cantități de peste 15...20 l/mp) și ninsori cu depunere de strat nou de zăpadă la munte.**

**În ţară** vremea a continuat să se răcească, semnificativ în sud, sud-est și în centru, devenind deosebit de rece pentru această dată în cea mai mare parte a teritoriului. În sud și sud-est cerul a fost noros și a plouat pe arii extinse, iar cantitățile de apă totalizate au depășit pe alocuri 10...12 l/mp, până la 15 l/mp în sudul Olteniei. În restul zonelor înnorările au fost

temporare și doar pe arii restrânse, în prima parte a intervalului, trecător a plouat slab, iar în Transilvania au fost precipitații mixte. La munte, local a nins. Vântul a suflat slab și moderat, cu intensificări temporare cu precădere în timpul zilei în est și sud-est și pe arii mai restrânse în restul teritoriului, cu viteze la rafală în general de 45...55 km/h și izolat de până la 68 km/h în estul Munteniei și în nordul Dobrogei, iar în zona montană, în special în Carpații Orientali și în Carpații de Curbură, rafalele au depășit 80 km/h, spulberând zăpada. Temperaturile maxime s-au încadrat între 4 grade la Joseni, Mahmudia și Câmpulung și 15 grade la Timișoara, iar la ora 06 erau -6 grade la Toplița și 7 grade la Sulina. Stratul de zăpadă mai era prezent doar în zona montană înaltă și măsura pe platformele staţiilor meteopână la 218 cm în Munţii Bucegi, la peste 2000 m altitudine.

**Observaţie:** în intervalul de diagnoză au fost în vigoare 11 mesaje cod galbenpentru fenomene meteorologice periculoase imediate, 6 emise de către SRPV Constanța, 3 emise de către CNPM pentru Muntenia și 2 emise de către SRPV Timișoara.

**La Bucureşti** vremea s-a răcit semnificativ față de ziua anterioară, devenind deosebit de rece pentru data din an. Cerul a fost noros, iar în prima parte a intervalului a plouat aproape continuu (cantitățile de apă înregistrate la stațiile meteorologice fiind de 7 până la 9 l/mp). Ziua vântul a suflat moderat cu intensificări temporare în zona preorășenească, unde la rafală s-au atins viteze de 50...54 km/h, iar seara și noaptea a slăbit considerabil în intensitate. Temperatura maximă a fost de 6 grade la Filaret și Băneasa și 7 grade la Afumați, iar la ora 06 erau 5 grade la Filaret și Băneasa și 6 grade la Afumați.

**3. Prognoza meteorologică în intervalul 18.04.2022, ora 08.00–19.04.2022, ora 8.00**

**În ţară** vremea se va menține deosebit de rece în cea mai mare parte a teritoriului. Cerul va avea înnorări, iar pe arii restrânse în vest, sud-vest și în centru, precum și la munte, temporar vor fi precipitații. Va ploua, dar trecător, în Transilvania și în zonele submontane vor fi și precipitații sub formă de lapoviță și ninsoare. La munte va ninge, iar în Carpații Meridionali cantitățile de precipitații pe spații mici pot depăși 10 l/mp. Vântul va sufla slab și moderat cu intensificări temporare în prima parte a intervalului local în regiunile estice, cu viteze la rafală în general de 45...50 km/h, precum și în zona Carpaților de Curbură. Temperaturile maxime se vor încadra în general între 8 și 13 grade, iar cele minime între -7 și 5 grade. Local, dimineața, în jumătatea nordică a țării, iar pe arii restrânse, noaptea, în nord-vest se va produce brumă.

**La Bucureşti** vremea se va menține deosebit de rece pentru această dată. Cerul va fi mai mult noros, iar vântul va sufla slab și moderat. Temperatura maximă se va situa în jurul valorii de 10 grade, iar cea minimă va fi de 2...4 grade.

***II. CALITATEA APELOR***

**Pe râurile interioare**

**A.B.A. Olt** revine cu informații despre poluarea cu produse petroliere a râului Olteț din data de 13.04.2022, din zona localității Balș, jud. Olt, de la cca 50 m în aval de zona podului de cale ferată, produsă în urma averierii unei conducte Conpet în timpul lucrărilor la drumul expres Craiova-Pitești.

Situația din data de 17.04.2022, ora 11.00, se prezenta astfel:

-echipele Conpet S.A. si Envirotech înlocuiesc barajele absorbante (80 ml) din zona comunei Fălcoiu, sat Cioroiu și ecologizează în continuare cu material absorbant malurile râului Olteț, dar condițiile meteo nefavorabile îngreunează acțiunea;

-în acumularea Drăgănești-zona baraj continuă acțiunea de colectare a absorbantului utilizat;

-se monitorizează în continuare evenimentul.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Timiș** informează telefonic că în data de 17.04.2022, începând cu ora 10:00, au apărut spulberări de la Depozitul de zgură și cenușă Utvin al S.C. Colterm, compartimentul 3, către comuna Parța, din cauza intensificărilor vântului. S-a acționat cu 21 de aspersoare pentru limitarea dispersiei pulberilor.

1. **În domeniul solului şi vegetaţiei**

**A.R.B.D.D. Tulcea** revine cu informații telefonice despre incendiul de vegetație izbucnit în data de 16.04.2022, în jurul orei 17:00, în zona Ceamurlia Mică, pe raza Districtului Ecologic Maliuc-Crișan, judeţul Tulcea. Acesta a afectat o suprafață de 7 ha de stuf şi papură și s-a stins de la sine în aceeași zi, la ora 19:00.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare, Transparență și IT**